  Григорий Фомин Анжелика Тихонова корреспондент Удмуртия 2022-тӥ арын Дышетскисьёслэн огъяросси олимпиадазылы йылпумъянъёсъя вить устоосыз улосвылъёс пӧлы пыриз. Со сярысь элькунысь дышетонъя но тодосъя министерстволэн пресс-службаез ивортӥз. Кылем арын олимпиадалэн йылпумъясь люкетаз Удмуртилэсь данзэ Ижкарысь, Сарапулысь, Глазкарысь, Воткаысь, Дэри но Можга ёросъёсысь 9-11 классъёсын 90 дышетскисьёс утизы. Уноез экологияя но экономикая олимпиадае пыриськизы. Нош тросгес вормонъёс физкультура, география, химия, немец кыл но экология тодметъёсъя басьтӥзы. Олимпиадалы йылпумъянъёсъя, Удмуртиысь пиналъёсты 57 дипломъёсын пусйизы, куатез со пӧлысь вормисъёс луизы, 51-ез – призёръёс. Озьы, элькун вить устоосыз улосвылъёс пӧлы пыриз. Дышетскисьёслэн огъяросси олимпиадазы арлы быдэ 24 тодметъёсъя радъяське. Ужрадэ Россиысь куать миллионлэсь трос дышетскисьёс пырисько. Ӵошатсконъёс ньыль люкетэн ортчо: школа, муниципал, улосвыл но йылпумъясь. Школа люкетэ 5-11 классъёсын дышетскисьёс пырисько (математикая но ӟуч кылъя – 4-11 классъёсын дышетскисьёс), муниципал люкетэ – 7-11 классъёсын дышетскисьёс, улосвыл но йылпумъясь люкетъёсы – 9-11 классъёсын дышетскисьёс. Удмуртиысь школаосын Дышетскисьёслэн огъяросси олимпиадазылы дасяськон умой радъямын. 2020-2021 дышетскон аре улосвыл люкетсэ 24 тодметъёсъя ик ортчытӥзы, со пӧлын итальян но китай кылъёсъя. Отчы элькунысь пӧртэм ёросъёсысь 918 пиналъёс пыриськизы. Нош солэсь азьвыл улосвыл люкетаз пыриськыны тырмыт балл люкам пиналъёс «ТАУ» центрлэн кампусаз люкаськылӥзы, олимпиадалы дасяськизы, шутэтскизы. Йылпумъясь люкетаз мыныны нодъясьёс кивалтэм улсын дышетскон сборъёсы люкаськылӥзы. Пусъём, Дышетскисьёслэн огъяросси олимпиадаязы вылӥ вормонъёс кунысь пӧртэм вузъёсы пырыны ватсаса баллъёс сёто. Со сяна, 2020-тӥ арысен, Удмуртилэн тӧроезлэн косэтэзъя, олимпиадалэн йылпумъясь люкетаз вормисьёсты но призёръёсты, озьы ик соосты дасям дышетӥсьёсты коньдонэн кузьымен пусъё. Тодэ вайытом, Ижкарын удмурт кылъя муниципал олимпиадае 60-лэсь трос пиналъёс  пыриськизы. Тегъёс: Дышетон Удмуртия Россия Олимпиада пиналъёс  